**จ.กาฬสินธุ์ ตลาดค้าส่งเครื่องนอนคึกคัก ปชช.แห่ซื้อรับรมหนาว**

วันที่ 16 ตุลาคม 2562 ที่ร้านสุรพลเครื่องนอน บ้านเลขที่ 226 หมู่ 6 บ้านเสียว ตำบลหัวงัว อำเภอยางตลาด จังหวัดกาฬสินธุ์ ที่ดำเนินธุรกิจเครื่องนอนมานานกว่า 10 ปี เป็นแหล่งจำหน่ายเครื่องนอนค้าส่ง ผ้าห่ม หมอน เสื้อผ้า ปลอกหมอน ผ้าปูที่นอน เป็นต้น เพื่อเตรียมพร้อมรับรองฤดูหนาว ในขณะเดียวกันที่จังหวัดกาฬสินธุ์ อากาศที่เริ่มหนาวเย็นลง ประชาชนต่างทยอยมาเลือกซื้อเลือกหาซื้อเครื่องนุ่งห่ม มาสวมใส่สร้างความอบอุ่น ให้แก่ร่างกาย ส่งผลให้พ่อค้า แม่ค้า ที่ดำเนินธุรกิจเครื่องนอนของชุมชนบ้านเสียวมีเงินหมุนเวียนในแต่ละวันไม่ต่ำกว่า 5 แสนบาท

ด้านนายสุรพล ภูกระถิ่น เจ้าของธุรกิจเครื่องนอนเล่าว่า หน้าหนาวปีนี้ได้เตรียมเสื้อผ้า เครื่องนอน เครื่องนุ่งห่ม กันหนาว มาขายเป็นจำนวนมากโดยเฉพาะ ผ้าห่ม กับเสื้อกันหนาว ในแต่ละวัน จะมีพ่อ ค้า แม่ค้า ต่างพื้นที่ มารับเอาไปขายต่อตามตลาดคลองถม หมู่บ้าน ชนบท โดยผ้าห่ม เสื้อกันหนาว จะมีราคาตั้งแต่ 50- 300 บาท คาดว่าปีนี้ถ้าอากาศหนาวต่อเนื่องกันหลายเดือน จะสร้างรายได้ไม่ต่ำกว่า 3 ล้านบาท

อาทิตย์ เทศธรรม /ข่าว ธงชัย ภูงามเงิน /ภาพ